《壬申春率成酬吉田》
清代·袁保龄

少小读文史，卓荦轻常儒。悠悠三十载，岁月忽已徂。

朝随金马仗，暮窥天禄书。簿领得余暇，诗酒追朋徒。

高歌《梁父吟》，醉击处仲壶。持此耗雄心，优游聊自娱。

沈侯旷世才，早弃终童繻。拂拭到燕石，投赠分琼琚。

天葩耀奇采，开函惊喜俱。矫矫一西望，伫立以踟蹰。

伯兄事长征，数稔治军储。与君同袍泽，骖靳时相须。

遥遥贺兰山，战血方模糊。三边苦鸣镝，万里劳飞刍。

何日荡逋寇，策勋青紫纡。君来一握手，共醉城南隅。

作者简介：（1841—1889）河南项城人。袁甲三次子。少与兄袁保恒从父治军。光绪八年以直隶候补道督办旅顺海防，兴筑炮台营垒，并种桑设学。旅顺遂为北洋海军要塞。卒于旅顺防次。